**VÝZVA NA PREDKLADANIE ŽIADOSTÍ O BEZODPLATNÉ POSKYTNUTIE VYSOKOKVALITNÝCH EMBRYÍ SIMENTÁLSKEHO DOBYTKA V RÁMCI OPERAČNÉHO PROGRAMU INTEGROVANÁ INFRAŠTRUKTÚRA**

**Číslo výzvy: NPPC/1/2023/Nukleus**

Národné poľnohospodárske a potravinárske centrum, Hlohovecká 2, 951 41 Lužianky, IČO: 42 337 402, štátna príspevková organizácia (ďalej ako ,,NPPC“ alebo ,,**Vyhlasovateľ**“) ako výskumný partner Slovenských biologických služieb, a.s. Kremnička 2, 974 05 Banská Bystrica (ďalej ako ,,**Hlavný prijímateľ projektu**“) v súvislosti s realizáciou a implementáciou projektu „Tvorba nukleových stád dojníc s požiadavkou na vysoký zdravotný status cestou využitia genomickej selekcie, inovatívnych biotechnologických metód a optimálneho manažmentu chovu“, kód ITMS2014+ projektu: 313011V387 (ďalej ako ,,**Projekt**“), v rámci operačného programu Integrovaná infraštruktúra, spolufinancovaného zo zdrojov Európskeho fondu regionálneho rozvoja vyhlasuje **Výzvu na predkladanie žiadostí o bezodplatné poskytnutie vysokokvalitných embryí simentálskeho dobytka** (ďalej ako ,,**Výzva**“)

**Typ výzvy: otvorená**

**Dátum vyhlásenia výzvy: 19.04.2023**

**Dátum uzavretia výzvy: 05.05.2023** alebo do vyčerpania zazmluvneného množstva embryí.

1. **Predmet Výzvy**

Predmetom Výzvy je ponuka embryí simentálskeho dobytka podľa nasledovných kritérií definovaných pri nákupe: Embryá simentálskeho plemena, negenotypované, nesexované, s priemernou hodnotou priemeru rodičov PA (parents average) GZW 132 avšak s minimálnou hodnotou ktoréhokoľvek rodiča GZW 124. Rodičia sú plemena simentál, s doloženým 3 generačným pôvodom, bez haplotypov, nie sú nositeľmi genetických vád.

1. **Podávanie žiadostí**

Žiadosť o bezodplatné poskytnutie vysokokvalitných embryí simentálskeho dobytka (ďalej ako ,,**Žiadosť**“) je podávaná prostredníctvom formulára žiadosti (Príloha 1), dostupného na webovom sídle NPPC v sekcii Aktuality ([www.nppc.sk](http://www.nppc.sk)).

Vyplnený formulár žiadosti žiadateľ predkladá **osobne** alebo **poštou (doporučenou zásielkou)**,v obálke označenej ,,**NPPC/1/2023/Nukleus**“na adresu:

**Národné poľnohospodárske a potravinárske centrum**

**Hlohovecká 2**

**951 41 Lužianky**

Žiadosti je možné predkladať od dátumu vyhlásenia výzvy až po dátum jej uzavretia. Žiadosti po tomto termíne nebudú Vyhlasovateľom akceptované. Pri doručení žiadosti poštou je rozhodujúci dátum pečiatky pošty na obálke, ktorý nesmie byť neskorší, ako dátum stanovený za posledný deň prijímania žiadostí. Ak na obálke nie je jasne vyznačená pečiatka odosielajúcej pošty, žiadateľ bude vyzvaný Vyhlasovateľom na predloženie dokladu z príslušnej pošty o odoslaní zásielky. Z uvedeného dôvodu je žiadateľ povinný si uchovať tento doklad z príslušnej pošty, v opačnom prípade, ak bude žiadosť doručená Vyhlasovateľovi po dátume 03.05.2023 bude sa na žiadosť prihliadať ako podanú po termíne a nebude Vyhlasovateľom akceptovaná.

Bližšie informácie o spôsobe prihlasovania žiadosti je možné získať na e-mailovej adrese: jan.huba@nppc.sk

1. **Podmienky poskytnutia Predmetu Výzvy**
   1. **Oprávnenosť žiadateľa**

Oprávnenosť žiadateľov bude posudzovaná na základe selekčných kritérií, ktoré sú nasledovné:

* + 1. *Všeobecné*
  1. veľkosť chovu na základe počtu zvierat v kontrole úžitkovosti simentálskej populácie v Slovenskej republike,
  2. vysoká úroveň technologického prostredia a vysoká úroveň výživy zvierat,
  3. vysoká úroveň manažmentu chovu,
  4. dosahovanie kvalitnej reprodukcie a zdravotného stavu chovu samičej časti populácie,
  5. umiestnenie podniku - v zoznamoch najlepších v rámci simentálskej populácie v Slovenskej republike k 31.12.2022 (genetické hodnotenie - priemerná hodnota indexu MW),
  6. umiestnenie podniku v zoznamoch najlepších v rámci simentálskej populácie v Slovenskej republike k 31.12.2022 (priemerná produkcia mlieka za laktáciu),
     1. *Konkrétne*
  7. minimálny počet 100 simentálskych plemenníc v kontrole úžitkovosti v Slovenskej republike k 31.12.2022,
  8. umiestnenie v rámci 35 % najlepších chovov genetického hodnotenia simentálskej populácie v Slovenskej republike k 31.12.2022,
  9. umiestnenie v rámci 35 % najlepších na základe priemernej produkcie mlieka simentálskej populácie v Slovenskej republike k 31.12.2022.
  10. **Hodnotenie žiadostí**

Kvalitu a oprávnenosť žiadateľov v rámci predmetnej Výzvy bude posudzovať hodnotiaca komisia zložená z poľnohospodárskych odborníkov z nasledujúcich inštitúcií:

1. Národné poľnohospodárske a potravinárske centrum,
2. Slovenská poľnohospodárska univerzita v Nitre,
3. Plemenárske služby Slovenskej republiky, š.p.,
4. Zväz chovateľov slovenského strakatého dobytka na Slovensku – družstvo,
5. Slovenská poľnohospodárska a potravinárska komora,
6. Štátna veterinárna a potravinová správa Slovenskej republiky.

Vyhodnotenie Výzvy bude prebiehať priebežne podľa počtu obdržaných žiadostí a uváženia Vyhlasovateľa. Výsledky Výzvy budú zverejnené na webovom sídle Národného poľnohospodárskeho a potravinárskeho centra a zároveň budú všetkým žiadateľom oznámené e-mailom do 10 pracovných dní od Vyhodnotenia Výzvy.

1. **Prijatie Predmetu Výzvy**

Prijatie Predmetu Výzvy je podmienené podpisom Zmluvy o spolupráci pri riešení projektu (ďalej ako ,,**Zmluva**“). Návrh Zmluvy je žiadateľom dostupný k nahliadnutiu v Prílohe 2.

* 1. **Záväzky plynúce z prijatia Predmetu Výzvy**

Vedecký charakter Projektu vyžaduje realizáciu výskumných aktivít NPPC v chovoch príjemcov Predmetu Výzvy (ďalej ako ,,**Príjemcovia**“) a plnú súčinnosť ich štatutárnych orgánov a poverených zamestnancov. Povinnosti Príjemcov okrem iného zahŕňajú:

* 1. výber zvierat a ich časovú prípravu pre embryotransfer spolu s externým servisom a veterinárnou službou,
  2. hormonálnu prípravu zvierat,
  3. nákup prípravkov pre synchronizáciu,
  4. výber a úhradu externého servisu na transplantáciu embryí,
  5. prevzatie embryí od Vyhlasovateľa a ich následný transport do miesta využitia,
  6. starostlivosť o recipientky počas gravidity s cieľom minimalizovať straty potratmi a úhynmi s ohľadom na čo najefektívnejšie využitie finančných prostriedkov použitých na nákup geneticky vysokohodnotných embryí,
  7. po narodení odchovávať zvieratá v súlade so správnou chovateľskou praxou,
  8. nescudzenie takto získaných zvierat, u samičieho potomstva do 5 rokov a u samčieho po dobu do 6 mesiacov v súlade s vedeckými úlohami NPPC (s výnimkou veterinárom indikovaných zdravotných stavov),
  9. nescudzenie recipientok embryí pred narodením potomstva,
  10. poskytnutie prístupu NPPC, ku všetkým potrebným informáciám a údajom po dobu do ukončenia udržateľnosti Projektu.

Plné znenie práv a povinností Príjemcov (ako Partner) je upravené Zmluvou o spolupráci pri riešení projektu a po jeho ukončení (Príloha 2).

# Formálne náležitosti výzvy

## Kontaktné údaje Vyhlasovateľa

Národné poľnohospodárske a potravinárske centrum, Hlohovecká 2, 951 41 Lužianky, IČO: 42 337 402, štátna príspevková organizácia, [www.nppc.sk](http://www.nppc.sk)

* 1. **Spôsob komunikácie s Vyhlasovateľom**

Ing. Ján Huba, CSc. – Vyhlasovateľom poverená osoba na komunikáciu so žiadateľmi

tel. č.: +421 37 6546 384

e–mail: jan.huba@nppc.sk

V procese konania Žiadosti sa neposkytujú informácie o stave vyhodnocovania žiadostí. O konečnom výsledku vyhodnotenia Výzvy bude Vyhlasovateľ žiadateľa informovať písomne prostredníctvom emailu. Odpovede poskytnuté žiadateľovi telefonicky ústnou formou, pokiaľ neboli spracované do písomnej podoby, nemožno považovať za právne záväzné a nemožno sa na ne odvolať. Žiadateľovi splnením podmienok nevzniká právny nárok na Predmet Výzvy.

.............................................................................

**Ing. Martin Polovka, PhD.**

**Generálny riaditeľ NPPC**

**Prílohy:**

**Príloha 1:** Formulár žiadosti: Žiadosť o bezodplatné poskytnutie vysokokvalitných embryí simentálskeho dobytka

**Príloha 2:** Návrh Zmluvy o spolupráci pri riešení projektu a po jeho ukončení

**Príloha 3:** Abecedný zoznam podnikov, ktoré k 31.12.2022 spĺňali stanovené genetické a produkčné kritériá